ATODLEN 3 Telerau eraill yn y contract

RHAN 1 Darparu gwasanaethau

4 Mynediad
(1) Rhaid i’r contractwr—
(a) bod â system ffonau ac iddi swyddogaeth recordio ar gyfer llinellau sy’n dod i mewn ac yn mynd allan, sy’n pentyrru galwadau ac sy’n caniatáu i ddata galwadau gael ei ddadansoddi,
(b) bod â neges gyflwyno dros y ffôn wedi ei recordio’n ddwyieithog yn Gymraeg ac yn Saesneg nad yw’n para’n hwy na chyfanswm o 2 funud,
(c) sicrhau bod cleifion a chartrefi gofal yn gallu archebu presgripsiynau amlroddadwy yn ddigidol,
(d) drwy gydol yr oriau craidd, sicrhau bod cleifion yn gallu gofyn yn ddigidol am apwyntiad nad yw’n fater brys neu alwad yn ôl, a bod y trefniadau llywodraethu angenrheidiol yn eu lle ar gyfer y broses hon,
(e) rhoi cyhoeddusrwydd i wybodaeth, drwy adnodd ar-lein y practis, am—
(i) y gofynion mynediad a bennir ym mharagraff 4 (y paragraff hwn), a
(ii) y modd y gall cleifion—
(aa) cael mynediad at wasanaethau’r contractwr, a
(bb) gofyn am ymgynghoriad brys, ymgynghoriad rheolaidd ac ymgynghoriad pellach,
(f) cynnig ymgynghoriad yr un diwrnod i—
(i) plant o dan 16 oed sy’n ymgyflwyno â materion acíwt, a
(ii) cleifion sydd wedi eu brysbennu’n glinigol fel rhai y mae arnynt angen asesiad brys,
(g) cynnig apwyntiadau y gellir eu trefnu ymlaen llaw i ddigwydd yn ystod oriau craidd, ac
(h) mynd ati’n weithredol i gyfeirio cleifion at wasanaethau priodol—
(i) sydd ar gael oddi wrth aelodau clwstwr y contractwr,
(ii) sydd wedi eu darparu neu eu comisiynu gan y Bwrdd Iechyd Lleol, neu
(iii) sydd ar gael yn lleol neu’n genedlaethol.
(2) Rhaid i’r contractwr hunanddatgan yn chwarterol fod y gofynion yn is-baragraff (1) wedi eu bodloni a bod yn barod, os gofynnir am hynny, i ddarparu’r dystiolaeth i’r Bwrdd Iechyd Lleol fel sy’n ofynnol.